Pibydd cambig

Aderyn a rhywogaeth o adar yw Pibydd cambig a adnabyddir hefyd gyda'i enw gwyddonol Calidris ferruginea; yr enw Saesneg arno yw Curlew sandpiper. Mae'n perthyn i deulu'r Pibyddion sydd yn urdd y Charadriiformes. Dyma aderyn sydd i'w gael yng ngwledydd Prydain ac mae i'w ganfod yng Nghymru. Nid yw'n nythu yng Nghymru, ond gwelir niferoedd o gwmpas y glannau yn yr hydref ambell flwyddyn. Ceir ambell unigolyn yn y gaeaf nei'r gwanwyn. Talfyrir yr enw Lladin yn aml yn C. ferruginea, sef enw'r rhywogaeth. Mae'r rhywogaeth hon i'w chanfod yn Asia, Ewrop, Affrica ac Awstralia. Mae'r Pibydd Cambig yn nythu yn yr Arctic, yng ngogledd Siberia. Mae'n aderyn mudol, ac yn y gaeaf maent yn symud tua'r de, cyn belled ag Affrica, de-ddwyrain Asia ac Awstralia. Yn y gaeaf maent yn hel at ei gilydd yn heidiau, weithiau gyda rhydyddion eraill. Fe'i ceir yn aml gyda Pibydd y Mawn, a gall fod yn anodd eu gwahaniaethu tu allan i'r tymor nythu. Mae'r Pibydd Cambig ychydig yn fwy, 19.5–21 cm o hyd, ac mae'r pig yn hirach ac yn troi at i lawr. Yn y tymor nythu, mae ganddo gefn llwyd a bol coch.